Bye sak op kompleks in Centurion toeFoto bloot ter illustrasie. (Foto: Tauseef Mustafa / AFP) Verskeie mense is beseer toe ŉ swerm bye Dinsdag op inwoners van ŉ kompleks in Oppermanweg in Rooihuiskraal toegesak het. Volgens Russel Meiring, woordvoerder vir ER24, het die bye verskeie inwoners net buite die kompleks gesteek. Dit is nie duidelik of ander verbygangers ook gesteek is nie. “Nooddienswerkers van ER24 het 15:43 by die toneel aangekom en op ŉ veilige afstand, weg van die bye wat skuiling in ŉ elektriese boks gevind het, parkeer. “Met paramedici se aankoms was twee mense reeds met ernstige beserings na ŉ nabygeleë hospitaal vervoer. Twee ander pasiënte, ŉ man en ŉ vrou, het veelvuldige bysteke opgedoen en was in ŉ ernstige toestand.” Volgens Meiring is dié pasiënte op die toneel behandel voordat hulle ook na ŉ hospitaal vervoer is. Verskeie ander mense het ook bysteke opgedoen, maar het glo mediese behandeling of vervoer na ŉ hospitaal geweier. Dit is nie duidelik waar die bye vandaan gekom het en of hulle intussen verwyder is nie.